Lietuvos ir Slovakijos santykiai

Lietuvos ir Slovakijos santykiai – dvišaliai tarptautiniai santykiai tarp Lietuvos ir Slovakijos.

Diplomatiniai santykiai užmegzti 1993 m. sausio 6 d., dieną po to, kai Lietuva pripažino Slovakiją po Čekoslovakijos padalijimo į dvi valstybes. Tarpukariu Lietuva kartu su TSRS, Vatikanu ir nemaža dalimi Europos valstybių buvo pripažinusi Trečiojo Reicho marionetinę Slovakijos Respubliką – tai padarė 1939 m. rugsėjo 11 d.

Lietuvoje 2022 m. pradžioje gyveno 48 Slovakijos piliečiai, Slovakijoje — 162 Lietuvos piliečiai.

Seime veikia Tarpparlamentinių ryšių su Čekijos Respublika ir Slovakijos Respublika grupė (dabartinis pirmininkas – Vytautas Juozapaitis (TS-LKD)).

Abi šalys yra ES, eurozonos, NATO, EBPO, kitų tarptautinių organizacijų narės.

Lietuvai atstovauja nepaprastasis ir įgaliotasis ambasadorius, reziduojantis Vienoje (dabartinis – Donatas Kušlys). Tuo tarpu Slovakijai atstovauja nepaprastasis ir įgaliotasis ambasadorius, reziduojantis Rygoje (dabartinis – Ladislav Babčan). Vilniuje veikia Slovakijos Respublikos garbės konsulatas, Bratislavoje – Lietuvos Respublikos garbės konsulatas.

Santykių istorija

Pirmieji kontaktai 
Apie pirmuosius santykius tarp lietuvių ir slovakų išlikę mažai žinių.

Santykiai 1918–1940 m. 
Lietuva buvo pripažinusi 1939 m. naciams okupavus Čekoslovakiją įkurtą Slovakijos Respubliką – tai padarė 1939 m. rugsėjo 11 d.

Santykiai Lietuvos okupacijos metais 
Tiek Lietuva, tiek Slovakija po Antrojo pasaulinio karo tapo vienpartinėmis komunistų partijų valdomomis valstybėmis.

Santykiai po 1993 m. 
Slovakija ir Čekija nuo Čekoslovakijos atsiskyrė 1993 m. sausio 1 d., o santykiai tarp naujai susikūrusios Slovakijos užmegzti jau po savaitės. Lietuva Čekoslovakijos skilimą buvo pripažinusi 1993 m. sausio 5 d. Pirmasis aukšto rango vizitas įvyko 1995 m. birželio 5 d. – Lietuvoje lankėsi pirmoji Slovakijos delegacija (URM Politikos departamento direktorius J. Migašas ir transformuojamų ekonomikų departamento direktorius M. Malikas). 1996 m. vasario 14-15 dienomis vyko neoficialus Slovakijos užsienio reikalų ministro pavaduotojo Jozefo Šestako vizitas.

1997 m. balandžio mėnesį Slovakijos užsienio reikalų ministerijos Politikos departamento direktoriaus J. Adameco vizitas.

Taip pat būta ir šalies vadovų oficialių vizitų – 2005 m. ir 2011 m. Lietuvoje lankėsi Slovakijos prezidentas Ivan Gašparovič, o 2008 m. ir 2013 m. Lietuvos prezidentai Valdas Adamkus ir Dalia Grybauskaitė lankėsi Slovakijoje.

Nuo santykių užmezgimo tarp šalių pasirašytos šios sutartys: sutartis dėl tarptautinių vežiojimų keliais (1999 m.), susitarimas dėl vizų režimo panaikinimo (2002 m.), sutartis dėl pajamų ir kapitalo dvigubo apmokestinimo išvengimo ir mokesčių slėpimo prevencijos (2001 m.), susitarimas dėl įslaptintos informacijos abipusės apsaugos (2008 m.), susitarimas dėl bendradarbiavimo išaiškinant, tiriant ir užkardant nusikaltimus (2008 m.), susitarimas dėl bendradarbiavimo mokslo ir technologijų srityje (2011 m.)

2022 m. vasario 25 d. Slovakija Lietuvai padovanojo specialios tvoros segmentų ir kitokios įrangos, skirtos barjerui tarp Lietuvos ir Baltarusijos stiprinti.

Švietimo, mokslo, sporto ir technologiniai mainai ir kultūrinis bendradarbiavimas 
Į lietuvių kalbą išversta I. Strmeniovos, Vincento Šikulos, Dobroslavo Chrobako, R. Morico, Ladislavo Mniačkos, Vladimyro Minačo, Milano Rufuso, K. Rojaus, Dominiko Tatarkos ir kitų autorių kūrinių, taip pat išleisti rinkiniai „Slovakų novelės“, „Slovakų pasakos“. Į slovakų kalbą išversta Aleksandro Gudaičio-Guzevičiaus, Teofilio Tilvyčio, Eduardo Mieželaičio, Justino Marcinkevičiaus, Alfonso Bieliausko, Mykolo Sluckio, Aldonos Liobytės kūrinių.

Lietuvos ir Slovakijos vyrų futbolo rinktinės iki 2021 m. gruodžio yra tarpusavyje sužaidusios 6 rungtynes.

Ekonominiai santykiai 
2020 m. duomenimis, prekybos apyvarta tarp Lietuvos ir Slovakijos siekė 286,7 mln. eurų, o Slovakija buvo 26-a pagal prekybos apimtis Lietuvos prekybos partnerė.

Prekybos balanse vyrauja importas iš Slovakijos į Lietuvą.
 	
 Eksportas sudaro 101,08 mln. eurų; Slovakija yra 32-a pagal prekybos apimtis eksporto partnerė.
 Importas sudaro 185,59 mln. eurų; Slovakija yra 25-a pagal prekybos apimtis importo partnerė Daugiausiai importuojamos prekės: įvairūs dirbiniai iš netauriųjų metalų (26%), elektros mašinos, aparatai (13%), reaktoriai, katilai, jų dalys (13%), plastikai ir jų dirbiniai (11%), geležis ir plienas (5%), kakava ir kakavos gėrimai (5%).

Pagal tiesioginių užsienio investicijų Lietuvoje dydį Slovakija yra 35-a (investicijos siekia 12,73 mln. eurų). Savo ruožtu Lietuvos tiesioginių investicijų dydis Slovakijoje 2020 m. buvo 8,67 mln. eurų (22-a vieta pagal apimtį).

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
Sąrašas nėra baigtinis
 nuo 2018 m. – Ladislav Babčan (rezidavo Rygoje)

Pasiuntiniai Slovakijai 
 1997–2001 m. – Gintė Damušytė (rezidavo Vienoje)
 2001–2006 m. – Jonas Rudalevičius (rezidavo Vienoje)
 2006–2012 m. – Giedrius Puodžiūnas (rezidavo Vienoje)
 2012–2014 m. – Mindaugas Rukštelė, ministras patarėjas (rezidavo Vienoje)
 2014–2018 m. – Loreta Zakarevičienė (rezidavo Vienoje)
 nuo 2018 m. – Donatas Kušlys (rezidavo Vienoje)

Lietuvos ordinų kavalieriai Slovakijos piliečiai 

Vienam Slovakijos piliečiui įteiktas Lietuvos valstybinis apdovanojimas – 2005 m. vasario 24 d. Vytauto Didžiojo ordino Didžiuoju kryžiumi apdovanotas tuometis Slovakijos prezidentas Ivan Gašparovič. Tais pačiais metais Slovakijos Baltojo dvigubo kryžiaus 1-ojo laipsnio ordinu apdovanotas Valdas Adamkus.

Šaltiniai

Nuorodos 
 Slovakija | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Slovakijos santykiai su Lietuva – Visuotinė lietuvių enciklopedija (vle.lt)
 Slovakija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt)

Taip pat skaitykite 
 Čekoslovakijos ir Lietuvos santykiai

Lietuvos diplomatiniai santykiai
Slovakija